钦定古今图书集成/理学汇编/文学典/第259卷 > 《周礼》 > 《地官》
## 钦定古今图书集成/理学汇编/文学典/第259卷 > 《周礼》 > 《地官》

《质人》，“中士二人，下士四人，府二人，史四人，胥二人，徒
二十人。”

郑康成曰：“质，平也　。” 郑锷曰：“物有不齐之价，人有争利之心。买欲贱，卖欲贵，价若不平，则争竞之端起。周家立质人，以中士二人为之主，平定物价，既治其质剂，又治其书契，息争竞也。”

掌成市之货贿、人民、牛马、兵器、珍异，凡卖儥者质剂
焉，大市以质，小市以剂。

郑锷曰：“凡卖儥必使立质，大市则物与钱俱多则用质，质则立见以为证，小市则物与钱俱寡故用剂，剂则立文约以齐之，不必立见也。说者谓大曰质，小曰剂，质则所期者远，剂则所期者近，故又有长曰质、短曰剂之说。”

掌稽市之书契。

郑康成曰：“稽，考也，治也。书契，取予市物之券也。其券之象，书两札刻其侧　。” 《易氏》曰：“契之为物，人执其一，予者执左，见其予之仁；取者执右，见其取之义。合之以为验，示其取予之信而已。”

同其度量，壹其淳制，巡而考之，犯禁者举而罚之。凡
治质剂者，国中一旬，郊二旬，野三旬，都三月。邦国期，
期内听，期外不听。

郑康成曰：“谓赍契券者，来讼也。以期内来则治之，后期则不治，所以绝民之好讼，且息文书也　。” 史氏曰：“市之交易本无可贳，其许贳者，必其信结以为先，故立券以贷之。其过期而不偿者，必力屈而无所出矣。使官为听其逾期之讼，则积年之负将不胜其征索而民亦困矣。期外不听，先王教民以折券弃责也。”